DS «Suldal» (1884)

MS «Suldal» ofte kalt «Suldalsdampen» er et veteranskip som går i turisttrafikk om sommeren på Suldalsvatnet i Suldal i Rogaland. Skipet ble bygget ved Stavanger Støberi & Dok, Stavanger i 1884, og ble satt i drift året etter. Skipet måtte da demonteres og fraktes med hest de 20 kilometerne fra Sand til Suldalsosen. I 1953 ble skipet ombygd og dampmaskinen ble byttet ut med en 60 hk semidiesel-motor.
Suldalsdampen trafikkerte strekningen Nesflaten-Suldalsosen i mange år, og var en viktig del av den økende turisttrafikken på slutten av 1800- og begynnelsen av 1900-tallet. Ruten ble i 1938 supplert med ferja MF «Suldalsporten», og «Suldal» gikk senere kun som reservebåt og i skoleruter. I tillegg seilte den når Suldalsvatnet var islagt om vinteren fordi «Suldalsporten» ikke kunne bryte is.

I 2013 ble båten satt på Riksantikvarens liste over verneverdige fartøy. I dag ligger Suldalsdampen på Strandaneset for restaurering. Ryfylkemuseet, som eier båten, jobber med å få båten på vannet igjen i 2025. Da blir det en del av tilbudet ved bygdetunet Kolbeinstveit, der skipet seiler en rundtur på Suldalsvatnet med den kjente fjellformasjonen Suldalsporten som største attraksjon.

Referanser 

Norske dampskip
Sjøfart i Rogaland
Samferdsel i Suldal
Skip fra 1884
1884 i Norge
Skip bygget ved Stavanger Støberi & Dok
Artikler i sjøfart-prosjektet